32004R2082
L 360/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 2082/2004 НА КОМИСИЯТА
от 6 декември 2004 година
за изменение на Регламент (ЕО) № 216/96 за установяване на процедурни правила за организацията на дейността на апелативните състави към Службата за хармонизиране във вътрешния пазар (марки и дизайни)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 40/94 на Съвета от 20 декември 1993 г. относно марката на Общността (1), и по-специално член 157, параграф 3 от него,
като има предвид, че:
(1)
Регламент (ЕО) № 422/2004 измени Регламент (ЕО) № 40/94 по отношение, inter alia, на организацията и процедурите на апелативните състави, предвидени в членове 130 и 131.
(2)
Регламент (ЕО) № 422/2004 въведе, inter alia, новия пост - председател на апелативния състав - и постанови, че при определени условия решения на апелативните състави могат да се вземат от един-единствен член. Следователно е необходимо да се определят подробно правомощията на председателя на апелативните състави, съставът и правомощията на апелативните състави, възлагането на дела на апелативните състави и разширеният състав, делата, които се отнасят до разширения състав, и делата, които се решават от един-единствен член.
(3)
Практическото действие на апелативните състави е доказало необходимостта от определени промени в неговата организация и процедури, включително промяна на ролята на регистратурата и някои процедурни аспекти. Централизирането на регистратурата и промяната на нейните правомощия и правилата за размяна на писмени изявления между страните целят да осигурят по-голяма ефективност при обработването на делата от апелативните състави. За да не се възпрепятстват съдебните процедури, вече започнати, когато настоящият регламент влезе в сила, трябва да се предвиди преходен период по отношение на размяната на писмени изявления между страните.
(4)
Мерките, предвидени в настоящия регламент, са в съответствие със становището на Комитета по таксите, изпълнителния правилник и процедурния правилник на апелативните състави на Службата за хармонизиране във вътрешния пазар (марки и дизайни),
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 216/96 се изменя, както следва:
1.
Член 1 се заменя със следното:
„Член 1
Президиум на апелативните състави
1. Органът, посочен в членове 130 и 131 от регламента, е Президиумът на апелативните състави (наричан по-долу „президиума“).
2. Президиумът включва председателят на апелативните състави, който го оглавява, председателите и членовете на съставите, избрани за всяка календарна година от и измежду всички членове на съставите, различни от председателя на апелативните състави и председателите на съставите. Броят на членовете на съставите, избрани по този начин, следва да бъде една четвърт от броя на членовете на съставите, различни от председателя на апелативните състави и председателите на съставите, като при необходимост числото се закръглява.
3. Ако председателят на апелативните състави не е в състояние да действа или ако постът на председателя е вакантен, президиумът се оглавява от:
а)
председателя на състав с най-дълга служба в апелативните състави; или
б)
когато двама или повече председатели имат еднакво дълга служба, от най-възрастния от председателите, отговарящи на условието по предходната буква.
4. Обсъжданията на президиума се смятат за валидни само ако присъстват две трети от членовете му, включително председателят и двама председатели на състава. Решенията на президиума се вземат с мнозинство. В случай на равенство гласът на председателя е решаващ.
5. Преди началото на всяка календарна година, без да се засяга член 1, буква б), президиумът следва да вземе решение за обективни критерии за възлагане на делата на съставите за съответната календарна година и определя основните и резервните членове на всеки състав за същата година. Всеки член на апелативните състави може да бъде причислен към няколко състава като основен или резервен член. Тези мерки могат да се променят при необходимост в хода на съответната календарна година. Решенията, приети от президиума съгласно настоящия параграф, следва да се публикуват в Официален вестник на службата.
6. Президиумът също така има компетентност:
а)
да постановява процедурни правила, необходими за разглеждането на дела, повдигнати пред съда, и правила, необходими за организацията на работата на съда;
б)
да взема решение за всякакви конфликти относно възлагането на дела на съставите на апелативните състави;
в)
да постановява вътрешни правила;
г)
да постановява практически процедурни инструкции за страни, въвлечени в съдебен процес пред апелативните състави, например по отношение на предаването на писмени заявления и разглеждането на делата в съда;
д)
да упражнява други правомощия, поверени му с настоящия регламент.
7. Председателят на апелативните състави се консултира с президиума относно изискванията за разходите на съставите, които той следва да съобщи на председателя на службата с оглед съставянето на предварителна оценка на разходите и, когато сметне за уместно, относно всякакви други въпроси, свързани с управлението на апелативните състави.“
2.
Добавят се членове 1а-1г:
„Член 1а
Голям състав
1. Големият състав е разширеният състав, постановен в член 130, параграф 3 от регламента.
2. Големият състав се състои от девет души, включително председателя на апелативните състави, който го оглавява, председателите на съставите, докладчика, определен преди отнасянето на делото до Големия състав, ако е приложимо, и членове, избрани на ротационен принцип от списък с имената на всички членове на апелативните състави, различни от председателя на апелативните състави и председателите на съставите.
Президиумът следва да състави списъка, посочен в първия параграф, и да установи правилата, по които се избират членове от списъка на базата на обективни критерии. Списъкът и правилата се публикуват в Официален вестник на службата. Ако не е определен докладчик преди отнасянето до Големия състав, председателят на Големия състав посочва докладчик от членовете на Големия състав.
3. Ако председателят на апелативните състави не е в състояние да действа или ако постът на председател е вакантен, или в случай на изключване или възражение по смисъла на член 132 от регламента, председател на Големия състав е:
а)
председателят на състав с най-дълга служба в апелативните състави; или
б)
когато двама или повече председатели имат еднакво дълга служба, от най-възрастния председател на състав.
4. Ако друг член на Големия състав не е в състояние да действа или в случай на изключване или възражение по смисъла на член 132 от регламента, той се замества от лицето, което е най-напред в списъка, посочен в параграф 2 от настоящия член.
5. Големият състав няма да разглежда дела и няма да изслушва показания по делото, ако не присъстват седем от неговите членове, включително неговият председател и докладчикът.
Ако Големият състав разглежда дело в присъствието само на осем членове, членът с най-малко старшинство в апелативните състави няма да вземе участие в гласуването, освен ако не е председателят или докладчикът, в който случай следващият по старшинство след председателя или докладчика няма да гласува.
Член 1б
Отнасяне към Големия състав
1. Даден състав може да отнесе възложено му дело до Големия състав, ако смята, че това е оправдано от юридическата сложност и важност на делото или от особени обстоятелства, например ако апелативните състави са взели различни решения по законодателен въпрос, повдигнат от това дело.
2. Даден състав отнася възложено му дело до Големия състав, ако смята, че трябва да се отклони от тълкуването на релевантното законодателство, дадено в предходно решение на Големия състав.
3. Президиумът може, по предложение от председателя на апелативните състави, по негова инициатива или по заявка от член на президиума, да отнесе до Големия състав дело, възложено на някой състав, ако смята, че това е оправдано от юридическата сложност и важност на делото или от особени обстоятелства, например ако апелативните състави са взели различни решения по законодателен въпрос, повдигнат от това дело.
4. Големият състав незабавно отнася делото обратно до състава, на който първоначално е било възложено, ако смята, че условията за отнасянето до него не са спазени.
5. Всички решения, свързани с отнасяне до Големия състав, се обосновават и съобщават на страните по делото.
Член 1в
Решения от един член
1. Президиумът съставя списък с указания за типа дела, които съдът, освен в изключителни обстоятелства, може да възложи на един член, като например решения за закриване на съдебни дела по съгласие между страните и решения за отсъждане на разходи или допустимостта на обжалването.
Президиумът също така може да състави списък с типа дела, които не могат да се възложат на един член.
2. Даден състав може да делегира на своя председател решението да възлага на един член дела, попадащи в типа дела, определени от президиума в съответствие с параграф 1.
3. Решението да се възложи делото на един член се съобщава на страните.
Членът, на когото е възложено делото, го отнася до състава, ако смята че условията за възлагането вече не са спазени.
Член 1г
Отнасяне на дело след постановление на Съда на Европейските общности
1. Ако съгласно член 63, параграф 6 от регламента необходимите мерки за спазване на постановлението на Съда на Европейските общности, анулиращо цялото или част от решение на апелативен състав или на Големия състав, включват преразглеждане от апелативните състави на делото, предмет на посоченото решение, президиумът решава дали делото да се отнесе до състава, който е взел решението, или до друг състав, или до Големия състав.
2. Ако делото се отнесе до друг състав, този състав не може да включва членове, които са били страна в оспорваното решение. Тази разпоредба не се прилага, ако делото се отнесе до Големия състав.“
3.
Член 4, параграф 3 се заличава и член 4, параграф 4 се преномерира като член 4, параграф 3.
4.
Член 5 се заменя със следното:
„Член 5
Регистър
1. Към апелативните състави се създава регистър, който да отговаря, inter alia, пред председателя на апелативните състави за получаването, разпращането, съхраняването и нотифицирането на всички документи, свързани с делата, до апелативните състави, както и за съставянето на релевантните досиета.
2. Регистърът се оглавява от регистратор. Председателят на апелативните състави назначава лице в регистъра, което да изпълнява задачите на регистратора, когато той отсъства или е неспособен да действа, или ако постът на регистратор е вакантен.
3. По-специално регистраторът следи за спазването на сроковете и други формални условия, свързани с представянето на обжалването и основанията за него.
Ако се открие нередност, която може да направи обжалването недопустимо, регистраторът незабавно изпраща аргументирано становище на председателя на съответния състав.
4. Протоколите от съдебните заседания и вземането на показания се съставят от регистратора или, със съгласието на председателя на апелативните състави, от лице от апелативните състави, посочено от председателя на съответния състав.
5. Председателят на апелативните състави може да делегира на регистратора задачата да възлага дела на апелативните състави съобразно критериите за възлагане, постановени от президиума.
По предложение от председателя на апелативните състави президиумът може да делегира на регистратора други задачи, свързани с провеждането на делата в апелативните състави.“
5.
Член 8 се заменя със следното:
„Член 8
Процедура
1. Ако регистраторът изпрати на председателя на апелативен състав становище за допустимостта на обжалването съгласно член 5, параграф 3, втора алинея, председателят на съответния състав може или да отхвърли делото, или да помоли съответния състав да се произнесе за допустимостта на обжалването, или да запази отсъждането на допустимостта на обжалването за решението за приключване на делото към апелативния състав.
2. В дела inter partes, без да се засяга член 61, параграф 2 от регламента, заявлението, излагащо основанията за обжалване, и отговорът към него могат да се допълнят с ответен отговор от обжалващия, подаден в рамките на два месеца от нотификацията на първия отговор, и втори отговор от ответника, подаден в рамките на два месеца от ответния отговор.
3. В дела inter partes в отговора си ответникът може да търси решение, което анулира или променя оспорваното решение по точка, която не е повдигната от обжалването. Подадените становища спират да са в сила, ако обжалващият прекъсне делото.“
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Разпоредбите на член 8, параграфи 2 и 3 от Регламент (ЕО) № 216/96, изменени с член 1, параграф 5 от настоящия регламент, се прилагат само за дела, по отношение на които е подаден иск за обжалване след влизането в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 6 декември 2004 година.